পাতলা খিচুড়ি

পাতলা বা লেটকা খিচুড়ি হচ্ছে একপ্রকারের নরম খিচুড়ি যা বাংলাদেশের সিলেট অঞ্চলের একটি জনপ্রিয় খাবার। সিলেটি রন্ধনশৈলীতে এটি একটি ঐতিহ্যবাহী খাবার হিসেবে স্থান পেয়েছে। ঘরোয়া আয়োজনে পাতলা খিচুড়ি এবং অতিথি আপ্যায়নে আখনি পোলাও সিলেটের একটি ঐতিহ্য। পাতলা খিচুড়ি দুই ধরনের: সাদা পাতলা খিচুড়ি (জাউ) এবং হলুদ পাতলা খিচুড়ি। চাল ও ডাল একসঙ্গে মিশিয়ে রান্না করা হয় বলে এই খাবারে দেহের জন্য প্রয়োজনীয় অ্যামিনো অ্যাসিডের চাহিদা পূরণ হয়।
 ঐতিহ্য  
মেহমানদারি কিংবা ঘরোয়া পরিসরে ইফতারে আখনি ও পাতলা খিচুড়ি সিলেটিদের একটি স্থানীয় ঐতিহ্য। যুক্তরাজ্যের বাংলাদেশি পরিবারগুলোর মধ্যেও সাধারণত ইফতার আয়োজনে সিলেটের পাতলা খিচুড়ি পছন্দের শীর্ষে। যা সেদেশের বাংলাদেশি মালিকানাধীন রেস্তোরাঁগুলোয়ও সমান তালে পরিবেশন করা হয়।
 উপকরণ 
চাল, ডাল, মাংস, পেঁয়াজ, আদা, অল্প পরিমাণ তেল বা ঘি, মেথি এবং লবণ।

 রন্ধন প্রণালী 
রান্নার আগে চাল (তুলশীমালা চাল, কালিজিরা চাল, চিনিগুড়া চাল ইত্যাদি) ও ডাল ভালভাবে ধুয়ে আধাঘণ্টা ভিজিয়ে রাখতে হয়। তারপর একটি পাত্রে পানিসহ চাল, ডাল, সামান্য পিঁয়াজকুঁচি এবং বাকি উপকরণ দিয়ে চুলায় বসাতে হয়। অতঃপর কয়েকটা তেজপাতা দিতে হয়। পানি ফুটতে শুরু করলে আগুনের আঁচ কমিয়ে ঢাকনা কিছুটা সরিয়ে ফাকা করে রাখতে হয়। তারপর কিছুক্ষণ পরপর নেড়েচেড়ে আবার ঢাকনাটা দিয়ে ঢেকে রাখতে হয়। যত বেশি নাড়াচাড়া করা হবে, চাল ততো বেশি ভেঙে যাবে এবং খিচুড়ি আরো মজাদার হয়ে উঠবে। শেষে অন্য একটি কড়াইয়ে তেল বা ঘি দিয়ে অবশিষ্ট পেঁয়াজ ভেজে খিচুড়ির উপর ঢেলে ভালভাবে মিশিয়ে আগুন বন্ধ করে দিতে হয়।

 আরও দেখুন 
 বাংলাদেশি রন্ধনশৈলী

 তথ্যসূত্র 

বহিঃসংযোগ

বিষয়শ্রেণী:সিলেটি রন্ধনশৈলী
বিষয়শ্রেণী:ঝাল খাবার
বিষয়শ্রেণী:চালের পদ
বিষয়শ্রেণী:ইফতারি
বিষয়শ্রেণী:ধর্মীয় খাদ্য ও পানীয়